
Okos gardrób mesterséges intelligenciával párosítva

A szakdolgozat során az intelligens gardrób rendszerek piacpotenciálját és fenntarthatósági szerepét vizsgáltam. A mesterséges intelligencia (MI) és az RFID technológia ötvözésével létrehozott innovatív ruhatárkezelési megoldásokat elemzi, beleértve a piaci lehetőségeket, a fenntartható divat iránti társadalmi igényeket, az üzleti modelleket, valamint a technológia társadalmi és környezeti hatásait. A szakdolgozat a digitális technológia és a mesterséges intelligencia fejlődésének hatásait elemzi a mindennapi életre. Az intelligens gardrób rendszereket kiemelt példaként mutatja be az innovációra, hangsúlyozva a kényelmi funkciók mellett a fenntarthatóság és a tudatos fogyasztás elősegítésének jelentőségét. A dolgozat célja az okos gardrób működésének, alkalmazhatóságának és piaci lehetőségeinek alapos feltárása. A hipotézis az, hogy az intelligens gardrób alkalmazása csökkenti a felesleges ruhavásárlást és elősegíti a fenntarthatóbb fogyasztást. A dolgozat átfogó szakirodalmi áttekintést nyújt a mesterséges intelligencia, az RFID technológia működésére és alkalmazási lehetőségeire, valamint a fenntartható divat és a környezettudatos fogyasztás trendjeire. A szakirodalmi áttekintés a fenntarthatóság három pillérét (gazdasági, környezeti, társadalmi) is figyelembe veszi, rámutatva a vállalati fenntarthatóság fontosságára. A kutatás vegyes módszertant alkalmaz. Kvantitatív adatgyűjtést végeztem egy online kérdőív segítségével, a kérdőív a célcsoport meghatározását, a ruhatárkezelési szokásokat, az okos technológiákkal kapcsolatos véleményeket, valamint a fenntarthatósági attitűdöket és a vásárlási szokásokat vizsgálta. A válaszadók többsége pozitívan értékelné az intelligens gardrób által nyújtott funkciókat. A fenntarthatóság fontos szempont a válaszadók jelentős részének, így az okos gardrób környezetbarát funkciói vonzóak számukra. A kutatás eredményei alátámasztják a szakdolgozat hipotézisét: az intelligens gardrób rendszerek hozzájárulhatnak a felesleges vásárlás csökkentéséhez és a fenntarthatóbb fogyasztáshoz. A dolgozat hangsúlyozza, hogy az intelligens gardrób rendszerek nem csupán egy technológiai innovációt jelentenek, hanem a fogyasztói viselkedés és a fenntartható életmód alakításában is jelentős szerepet játszhatnak. Az intelligens gardrób rendszerek a jövőben jelentős szerepet tölthetnek be a divat- és fogyasztási szokások átalakításában, a környezetvédelem és a fenntartható életmód előmozdításában.



